Mikrobestuur in 'n Maatskapy - Mikrobestuur beskadig jou span se potensiaalJou Werk | Solidariteit Wêreld
Tuis › 2016-vakbond › Mikrobestuur beskadig jou span se potensiaal
Mikrobestuur beskadig jou span se potensiaal
Jy het 'n belangrike taak aan 'n span talentvolle werknemers opgedra en hulle 'n spertyd gegee.
Nou, laat jy hulle toe om hulle werk te doen en eenvoudig net op gestipuleerde tye langs die pad met hulle in voeling te by – of maak jy voortdurend 'n draai by hulle lessenaars en stuur e-posse om hulle vordering te bepaal? Indien laasgenoemde, is jy moontlik 'n mikrobestuurder.
Mikrobestuurders neem absoluut positiewe eienskappe – aandag aan detail en 'n praktiese benadering – tot die uiterste. Enersyds omdat hulle beheervrate is of andersyds omdat hulle gedrewe voel om almal om hulle te help om sukses te behaal, loop mikrobestuurders die risiko om hulle kollegas te ontmagtig, sê Mind Tools oor die onderwerp van mikrobestuur. Hierdie bestuurders vernietig hulle kollegas se selfvertroue en frustreer werknemers tot by die punt waar hulle dit oorweeg om uit hulle poste te bedank.
Om werknemers verantwoordbaar te hou vir hulle opgelegde take sonder om te mikrobestuur is 'n klassiek werkplekdilemma wat moeilik kan wees om te navigeer. "Vir jou span se onthalwe moet jy stop," sê Muriel Maignan Wilkins, medeskrywer van Own the Room en bestuursvennoot van 'n uitvoerende opleidings- en leierskapontwikkelingsmaatskappy. "Mikrobestuur slaan 'n duik in jou span se moraal deur 'n atmosfeer van wantroue te skep – en dit beperk jou span se kapasiteit om te groei," voeg sy by.
Dit kniehalter ook jou vermoë om te fokus op wat werklik belangrik is, sê Karen Dillon, skrywer van HBR Guide to Office Politics. "As jou brein gelaai is met die mikrovlakbesonderhede van 'n aantal take, is daar geen ruimte vir gedagtes oor die groot prentjie nie," verduidelik sy.
Hoe moeilik dit ook al mag wees om jou gewoontes te verander, die uitdaging is een wat op die lang duur vrugte sal afwerp, sê Jennifer Chatman, 'n professor by UC Berkeley se Haas Besigheidskool. "Daar mag 'n paar mislukkings wees terwyl jou span leer om op dreef te kom, maar uiteindelik sal hulle baie, baie beter presteer met meer verantwoordbaarheid en minder inmenging."
Tekens dat jy dalk 'n mikrobestuurder is
As jy soos die meeste mikrobestuurders is, weet jy waarskynlik nie eers dat jy dit doen nie. Tog is die tekens daar, sê Wilkins. Sy adviseer alle toesighouers om hulself te meet teen die volgende merkers:
As jy geneig is om 'n mikrobestuurder te wees –
Is jy nooit heeltemal tevrede met wat gelewer word nie;
Voel jy dikwels gefrustreerd want jy sou die taak anders aangepak het;
Konsentreer jy op die details en is trots en/of gepynig om korreksies aan te bring;
Wil jy voortdurend weet hoe jou spanlede vorder en waaraan hulle werk;
Vra jy vir gereelde opdatering oor waar dinge staan;
Het jy 'n plan maar verduidelik dit nie ten volle nie;
Het jy 'n magdom stelsels;
Dring jy daarop aan dat alle e-posse vir jou aangestuur word – selfs oor die dag-tot-dag kommunikasie tussen jou spanlede.Goeie bestuurders bemagtig hulle werknemers om goed te doen deur hulle die geleenthede te gee om uit te blink. Net soos niemand mikrobestuur wil word nie, wil niemand die veel-gehate mikrobestuurder wees nie.
Met toewyding om op die groot prentjie te fokus en jou werknemers te motiveer, kan jy jou pogings in 'n ander rigting stuur en jou span – en jouself – toelaat om energie te bestee op wat werklik saak maak: inisiatief, inspirasie, laterale denke en selfmotivering.
Mind Tools. 2015. "Avoiding Micromanagement: Helping Team Members Excel – On Their Own" https://www.mindtools.com/pages/article/newTMM_90.htmWilkins,
M.M. 2014. "Signs That You're a Micromanager". Harvard Business Review: Communication, https://hbr.org/2014/11/signs-that-youre-a-micromanager